《由支硎至天平》
清代·王嘉禄

凌晨冲雨行，篮舆纵遐眺。转转入深山，愈转山愈峭。

沙黄由磴寒，林丹阴壑曜。但觉四壁高，已忘乱峰奥。

宿雾补僧衣，惊飙堕客帽。颓崖贴紫花，虚厂缘碧茑。

平芜独鸟翻，澄潭万松倒。纡回入石门，呀然豁一窍。

中行颇坦平，涓涓滴飞瀑。屋近荒鸡鸣，林深饿鸱叫。

前望天平山，身随白云到。

作者简介：江苏长洲人，字井叔。工诗，与元和朱绶并称朱王。有《嗣雅堂集》。